TITLEชี้เกณฑ์คุมสินเชื่ออสังหาฯไม่กระทบ เดินหน้าบุกตลาดคอนโดเทลลุยเปิดตัว”The Title เฟส5″
TITLE เชื่อมาตรการคุมสินเชื่ออสังหาฯไม่กระทบ เหตุลูกค้าเป็นชาวต่างชาติ รุกตลาดคอนโดเทลให้บริการห้องพัก "The Title หาดราไวย์ เฟส 5"
8 ต.ค. 2561

นายศศิพงษ์ ปิ่นแก้ว ประธานเจ้าหน้าที่บริหารร่วม บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เปิดเผยว่า เมื่อวันที่ 5 ต.ค.ที่ผ่านมา บริษัทได้ลงนามในสัญญาแต่งตั้งกลุ่มบริษัท เบสท์ เวสเทิร์น (Best Western Inc. : BWI) เพื่อบริหารห้องพักโครงการ The Title หาดราไวย์ เฟส 5  บนเนื้อที่ประมาณ 5 ไร่ โดยเป็นคอนโดมิเนียมในรูปแบบคอนโดเทล จำนวน 4 ตึก สูง 5 ชั้น 226 ยูนิต มูลค่าโครงการประมาณ 800-900 ล้านบาท ซึ่งคาดว่าจะเปิดการขายในเดือนพ.ย.นี้
ทั้งนี้ การเปิดตัวในรูปแบบคอนโดเทล ถือเป็นอีกหนึ่งทางเลือกให้กับลูกค้าที่มีความต้องการลงทุน เพื่อให้เกิดรายได้นอกเหนือจากการพักอาศัยในบางช่วงเวลา ซึ่งความต้องการของลูกค้ากลุ่มนี้มีแนวโน้มที่สูงขึ้นมาก
สำหรับ BWI เป็นกลุ่มบริษัทที่มีความชำนาญในการบริหารโรงแรมและคอนโดเทล ภายใต้เชน (Chain)  Best Western ถือเป็น 1 ใน 10 ของผู้บริหารโรงแรมใหญ่สุดของโลก มีโรงแรมในเครือกว่า 4,000 แห่ง ใน 88 ประเทศ การแต่งตั้ง BWI ในครั้งนี้ จึงทำให้มั่นใจได้ว่าจะส่งผลดีต่อบริษัทในอนาคต เพราะนอกจากจะให้ความเชื่อมั่นต่อลูกค้าที่ซื้อห้องในโครงการแล้ว ยังทำให้เกิดรายได้ประจำ (Recurring Income) ในอนาคตอีกด้วย
ทั้งนี้ ในส่วนของความคืบหน้าของโครงการที่เปิดขายอยู่ทั้งที่หาดราไวย์และหาดในยางนั้น ปัจจุบันถือได้ว่าเกือบปิดการขายแล้ว เนื่องจากเหลือห้องรอการขาย 2-3% ซึ่งได้ทยอยโอนมาโดยตลอด โดยยอดโอนจะเริ่มสูงตั้งแต่ไตรมาส 4/61 เป็นต้นไป เนื่องจากจะเป็นการเริ่มโอนโครงการหาดในยาง มูลค่าโครงการประมาณ 1,400 ล้านบาท ซึ่งคาดว่าการก่อสร้างจะทันตามกำหนด ทำให้มั่นใจว่าจะสามารถรักษาเป้าหมายรายได้ของปี 61 และ 62 ได้ตามที่วางไว้ คือ 600 ล้านบาท และ 900 ล้านบาทตามลำดับ
สำหรับกรณีความกังวลในประเด็นที่ธนาคารแห่งประเทศไทย (ธปท.) จะมีมาตรการออกมาคุมเข้มสินเชื่อบ้าน และต้องรอดูผลการรับฟังความเห็นจากหน่วยงานที่เกี่ยวข้อง (เฮียริ่ง) ก่อน ซึ่งธปท. จะเปิดชี้แจงกับผู้เกี่ยวข้อง 11 ต.ค.นี้นั้น ประเมินว่า กรณีดังกล่าวไม่มีผลกระทบต่อบริษัทเนื่องจากฐานลูกค้าหลักของบริษัทเป็นกลุ่มลูกค้าต่างชาติ ซึ่งปกติไม่ได้มีการขอสินเชื่อจากสถาบันทางการเงินแต่อย่างใด